Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 428/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”ΦΑΣΌΛΙΑ ΚΑΤΤΑΒΙΆΣ ΡΌΔΟΥ” (FASOLIA KATTAVIAS RODOU)/

”ΛΌΠΙΑ ΚΑΤΤΑΒΙΆΣ ΡΌΔΟΥ” (LOPIA KATTAVIAS RODOU)

EU-nro: PGI-GR-02422 – 12.6.2018

SAN ( ) SMM ( X )

1. Nimi tai nimet

”Φασόλια Κατταβιάς Ρόδου” (Fasolia Kattavias Rodou) / ”Λόπια Κατταβιάς Ρόδου” (Lopia Kattavias Rodou)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojatulla maantieteellisellä merkinnällä ”Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) tarkoitetaan kastelemattomalla alalla viljeltävän pavun (Phaseolus vulgaris L.) kääpiölajiketta, joka on sopeutunut täydellisesti Kattavian maaperä- ja ilmasto-olosuhteisiin.

Tuotteella ”Φασόλια Κατταβιάς Ρόδου” (Fasolia Kattavias Rodou) / ”Λόπια Κατταβιάς Ρόδου” (Lopia Kattavias Rodou) on seuraavat ominaisuudet:

3.2.1 Fyysiset ominaisuudet:

Pavut ovat väriltään valkoisia, lähestulkoon munuaisen muotoisia, ja niiden paino on 200–240 grammaa tuhatta papua kohti (pienikokoinen papu).

3.2.2 Kemialliset ominaisuudet:

— Hiilihydraatit yhteensä: korkea pitoisuus, vähintään 60 prosenttia kuiva-aineesta

— Vesipitoisuus enintään: 15 prosenttia

3.2.3 Aistinvaraiset ominaisuudet:

— Täyteläinen pavun maku (hieman makea)

Helppo kypsentää (lyhyt keittoaika), keitettyjen papujen kuorta on hankala havaita

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Pavut, joista käytetään nimitystä Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou), on tuotettava 4 kohdassa yksilöidyllä maantieteellisellä alueella.

Tässä tapauksessa maanmuokkaus, kylvö, sadonkorjuu, papujen kuivattaminen ja puhdistaminen on suoritettava yksilöidyllä maantieteellisellä alueella. Kylvämiseen saa käyttää ainoastaan kuivaviljeltävien papujen kääpiölajikkeiden itse tuotettuja papuja, joilla on 3.2.1 kohdassa määritellyt fyysiset ominaisuudet. Pavut on kerätty edellisen sadonkorjuun aikana puinnin jälkeen, ja niitä säilytetään pusseissa varjoisassa paikassa.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

—

4. Maantieteellisen alueen tarkka rajaus

SMM-merkinnän kattamien papujen ”Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) maantieteellinen viljelyalue on eteläisen Egeanmeren saarten alueen Rodoksen alueyksikön Notia Rodoksen kunnallisyksikköön kuuluva Kattavian taajama.

5. Yhteys maantieteelliseen alkuperään

Pavun Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) yhteys yksilöityyn alueeseen perustuu tuotteen erityisiin laatuominaisuuksiin ja maineeseen.

Kuivaviljellyn pavun Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) kääpiölajikkeen viljelyala sijaitsee enintään kilometrin päässä merestä, ja sen maaperä on kalkki- ja savipitoista. Maaperä kynnetään kaksi kertaa ennen kylvöä kosteuden ja ravinteiden sitomisen edistämiseksi, jotta kasvusto selviää vesistressistä (kuivaviljely).

Yksilöidyn maantieteellisen alueen ilmasto on Välimeren saarille tyypillisen lauhkea, leutotalvinen ja suhteellisen kostea, ja kesät ovat kuivia. Vuotuinen keskimääräinen sademäärä vaihtelee vuodesta toiseen ja jakautuu epäsäännöllisesti: sateet keskittyvät syksyyn ja pääasiassa talveen. Perinteinen viljelytapa on kuivaviljely. Sateet ennen kylvöä (tammikuussa ja helmikuussa) ja kylvön jälkeen (maaliskuussa ja huhtikuussa) säilyttävät maaperässä kosteuden, jota tarvitaan, jotta pavun Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) viljelystä saadaan tyydyttävä sato vesistressiolosuhteissa (kuivaviljely).

Pavun kypsymis- ja korjuuvaiheen aikana lämpötila on leuto. Tämä kuivaviljellyn pavun kääpiölajike kypsyy muita aiemmin (kypsymisvaihe on yleensä kesäkuun puolenvälin ja lopun välillä). Kuivaviljely on mahdollista kääpiölajikkeen varhaisen kypsymisen ansiosta, koska viljelyä ei harjoiteta heinä- ja elokuun korkeiden lämpötilojen vallitessa.

Sato korjataan varhain aamulla ilmankosteuden ollessa korkea (kostea länsituuli). Kosteudella on tärkeä rooli sadonkorjuun aikana, koska näin vältetään palkojen avautuminen ja pavunsiementen variseminen.

Yksilöidyllä maantieteellisellä alueella on vähintään 300 aurinkoista päivää vuodessa ja aurinkoa on eniten toukokuusta syyskuuhun. Kattavian mikroilmasto on ihanteellinen kuivaviljeltävän pavun kääpiölajikkeen viljelyyn, koska papu menestyy lämpöisissä ja aurinkoisissa oloissa ja on erittäin vaativa maaperän kosteuden suhteen.

Tuotteen historiallinen yhteys yksilöityyn maantieteelliseen alueeseen ilmenee papujen tärkeästä asemasta Kattavian asukkaiden taloudellisessa ja yhteiskunnallisessa elämässä muinaisista ajoista alkaen, ja ne ovat edelleen ruokavalion pääasiallinen ainesosa. Yhä elossa olevan alueen asukkaan mukaan papuja kuivaviljeltiin Kattaviassa jo vuonna 1935. Italian miehityksen ajalta peräisin olevien Rodoksen yleisen kirjaston arkiston tietojen mukaan palkokasvit olivat Kattavian asukkaiden ensisijaisia viljelykasveja. Niiden varhainen kypsymisajankohta edisti kukoistavaa kaupankäyntiä. Paikallistuottajat käyttävät edelleen sukupolvelta toiselle välitettyjä pavun Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) perinteisiä viljelytekniikoita. Koska alueen ilmasto-olosuhteet, erityisesti sademäärä ja lämpötila, vaihtelevat, ainoastaan paikallista kokemusta saaneet viljelijät voivat määrittää ihanteellisen ajan kylvölle, sadonkorjuulle ja kuivaukselle.

Tuottajien pitkäaikainen kokemus perinteisistä viljelymenetelmistä, erityisesti seuraavista:

— seuraavien kylvöjen aikana käytettävien itse tuotettujen siementen valinta tuotteen puhtauden säilyttämiseksi ja kuivaviljelyn mahdollistamiseksi, koska nämä siemenet ovat täysin sopeutuneet alueen maaperä- ja ilmasto-oloihin,

— maaperän muokkaaminen (kaksi kyntöä) ennen kylvöä, jotta se pystyy paremmin pidättämään kosteutta ja ravinteita sekä hyödyntämään sateita,

— sopivan korjuuajankohdan valitseminen, kun palkojen väri on tyypillisen kellanruskea, ja

— papujen kuivaaminen asianmukaisesti niin, että ne irtoavat helposti paloista, vaikuttavat suoraan tuotteen laatuun ja ominaispiirteisiin.

Juuri tämä paikallistuottajien kokemus yhdistettynä maantieteellisen alueen erityisiin maaperä- ja ilmasto-oloihin sekä Kattavian alueella yli vuosisadan ajan viljellyn kääpiölajikkeen käyttöön on mahdollistanut pavun Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) kuivaviljelyn ja antaa lopputuotteelle erityiset laatuominaisuudet.

Pavun Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) erityisominaisuuksia ovat sen täyteläinen maku (hieman makea), helppo kypsentäminen (lyhyt keittoaika) ja maine. Tuote on kuluttajien kannalta erityisen houkutteleva laatuominaisuuksiensa ja niihin perustuvan maineen vuoksi, mistä ovat osoituksena useat maininnat perinteisiä reseptejä sisältävillä verkkosivustoilla ja paikallislehdissä.

Lopputuotteen erityisominaisuuksien kehittymiseen vaikuttavat erityisesti kalkki- ja savipitoisessa maaperässä tapahtuva kuivaviljely, ilmasto-olosuhteet kypsymisaikana sekä tuottajien vuosisadan ajan sukupolvelta toiselle välittämät tuotantotekniikat.

Tuotteen täyteläinen (hieman makea) maku johtuu paikallistuottajien valitseman pavun kääpiölajikkeen korkeasta hiilihydraattipitoisuudesta. Lajike on sopeutunut alueelle ja viljelyyn ilman kastelua. Korkea hiilihydraattipitoisuus antaa pavuille hiukan makean maun. Pavun laatuun vaikuttavat myös lajikkeen genotyyppi ja ympäristötekijät kasvien kasvun ja papujen kypsymisen aikana.

Kuluttajat arvostavat tuotetta Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou), koska sen kypsentäminen on helppoa lyhyen keittoajan vuoksi. Tämä on kuluttajille erittäin tärkeää. Ominaisuus perustuu papujen korkeaan hiilihydraattipitoisuuteen. Tieteelliset tutkimukset ovat osoittaneet, että korkea hiilihydraattipitoisuus lyhentää kypsentämisaikaa, koska se edistää veden imeytymistä papuihin kypsennettäessä, jolloin ne tarttuvat vähemmän toisiinsa eivätkä ole niin kovia. Pavun Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) korkean hiilihydraattipitoisuuden voidaan tieteellisten julkaisujen perusteella katsoa johtuvan yksilöidyllä maantieteellisellä alueella harjoitettavasta kuivaviljelystä sekä siemeneksi käytetyn pavun erityisestä genotyypistä. Kuivaviljely aktivoi vesistressiolosuhteisiin sopeutuneessa Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) -papulajikkeessa tehokkaan mekanismin, joka kuljettaa sakkaroosin kasvin lehdistä palkoihin, ja tämä edistää hiilihydraattien synteesiä ja korkeaa hiilihydraattipitoisuutta pavuissa. Papujen kypsymiseen vaikuttavat yksilöidyn maantieteellisen alueen maaperä- ja ilmasto-olot ja perinteiset viljelytekniikat. Kylvöä edeltävien sateiden ansiosta alueen kalkki- ja savipitoinen maaperä pidättää tarvittavan kosteuden. Tuotteen Φασόλια Κατταβιάς Ρόδου / Λόπια Κατταβιάς Ρόδου (Fasolia Kattavias Rodou / Lopia Kattavias Rodou) kypsymis- ja korjuuvaiheen aikana lämpötila on leuto. Kyseinen pavun kääpiölajike kypsyy muita lajikkeita aiemmin (kypsymisvaihe on yleensä kesäkuun puolenvälin ja lopun välillä). Tämä mahdollistaa kuivaviljelyn, koska viljelyä ei harjoiteta heinä- ja elokuun korkeiden lämpötilojen vallitessa. Lisäksi maaperän muokkaaminen (kaksi kyntöä) ennen kylvöä parantaa kosteuden ja ravintoaineiden pidätyskykyä, jolloin sateita voidaan hyödyntää paremmin. Valitsemalla seuraavaan kylvöön itse tuotetut siemenet tuottajat edistävät papujen kypsymistä, koska kääpiölajikkeen siemenet ovat täysin sopeutuneet alueen maaperä- ja ilmasto-oloihin ja kuivaviljelyyn.

Tuotteen maine liittyy sen yksilöidyn maantieteellisen alueen erityispiirteistä johtuviin erityisiin aistinvaraisiin ominaisuuksiin, toisin sanoen sen täyteläiseen makuun (lievästi makea) ja helppoon kypsentämiseen (lyhyt keittoaika). Papujen maine käy ilmi Rodoksen paikallislehtien artikkeleista ja maininnoista, joissa käsitellään papujen täyteläistä makua. Tuotteen paikallisyhteisön keskuudessa nauttimaan maineeseen perustuu Kattavian alueen vuotuinen papukeittojuhla, joka on houkutellut vierailijoita ja paikallisia toimijoita jo monia vuosia. Maineesta ovat osoituksena myös maininnat erityisalojen lehdissä sekä keittokirjoissa. Tuotteen maineeseen viitataan paikallislehden Η Ροδιακή (I Rodiaki) 12. maaliskuuta 2016 julkaistussa artikkelissa ”Λόπια Κατταβιάς (Lopia Kattavias) ‐pavut ovat hittituote” eteläisen Egeanmeren alueen järjestämän matkailunäyttelyn yhteydessä Berliinissä. Tuote sai myös myönteistä palautetta tiedotusvälineiden edustajille järjestetyillä illallisilla. Yksi viittaus tuotteen maineeseen julkaistiin 17. lokakuuta 2017 samassa paikallislehdessä, jossa ilmoitettiin, että tuote ”Λόπια Ρόδου” (Lopia Rodou) ”valloittaa” markkinat: ”Täyteläisen makunsa ja erityisen ravintoarvonsa ansiosta ”Λόπια Κατταβιάς” (Lopia Kattavias) valloittaa kuluttajat ja suuntaa voimakkaasti palkokasvien markkinoille.”

Eritelmän julkaisutiedot

(asetuksen 6 artiklan 1 kohdan toinen alakohta)

http://www.minagric.gr/images/stories/docs/agrotis/POP-PGE/prodiagrafes_fasolia_katavias_rodou.pdf

(1) EUVL L 343, 14.12.2012, s. 1.